### NN 104/2025 (18.7.2025.), Pravilnik o postupku dostave, objave i načinu vođenja evidencije kolektivnih ugovora

Ministarstvo rada, mirovinskoga sustava, obitelji i socijalne politike

1463

Na temelju članka 201. stavka 5. i članka 202. stavka 2. Zakona o radu (»Narodne novine«, broj 93/14., 127/17., 98/19., 151/22., 46/23. i 64/23. – Odluka Ustavnog suda), ministar rada, mirovinskoga sustava, obitelji i socijalne politike donosi

PRAVILNIK

O POSTUPKU DOSTAVE, OBJAVE I NAČINU VOĐENJA EVIDENCIJE KOLEKTIVNIH UGOVORA

Predmet

Članak 1.

(1) Ovim Pravilnikom propisuje se postupak dostave, objave te način vođenja elektroničke evidencije kolektivnih ugovora i svake promjene kolektivnog ugovora (izmjene, dopune, otkaza, pročišćenog teksta).

(2) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Način dostave na evidenciju

Članak 2.

(1) Kolektivni ugovor te svaka promjena kolektivnog ugovora dostavlja se na evidenciju ministarstvu nadležnom za poslove rada (u daljnjem tekstu: ministarstvo) putem elektroničkog sustava e-dostave kolektivnih ugovora.

(2) Evidencija kolektivnih ugovora vodi se u elektroničkom obliku, upisom kolektivnog ugovora te svih njegovih promjena u elektronički sustav evidencije kolektivnih ugovora.

Elektronički sustav evidencije kolektivnih ugovora

Članak 3.

(1) Elektronički sustav evidencije kolektivnih ugovora iz članka 2. ovoga Pravilnika sastoji se od:

1. elektroničke baze podataka o kolektivnim ugovorima

2. drugih podataka.

(2) Elektronička baza podataka iz stavka 1. točke 1. ovog članka (u daljnjem tekstu: e-Baza podataka) sadrži:

1. evidencijski broj kolektivnog ugovora odnosno promjene kolektivnog ugovora

2. puni naziv kolektivnog ugovora

3. puni naziv stranaka kolektivnog ugovora

4. razinu na kojoj je sklopljen kolektivni ugovor

5. djelatnost u koju je prema Nacionalnoj klasifikaciji djelatnosti razvrstan poslodavac

6. datum ili trenutak početka važenja te datum ili trenutak prestanka važenja kolektivnog ugovora

7. datum donošenja Odluke ministra o proširenju primjene kolektivnog ugovora ili njegove promjene i datum početka proširene primjene kolektivnog ugovora ili njegove promjene

8. podatak je li kolektivni ugovor ili njegova promjena prestala važiti

9. tekst kolektivnog ugovora odnosno promjene kolektivnog ugovora.

(3) Drugi podaci iz stavka 1. točke 2. ovog članka su podaci o kolektivnom ugovoru koje u e-Bazu podataka unosi ministarstvo.

(4) e-Baza podataka iz stavka 1. točke 1. ovoga članka je dostupna javnosti, a uneseni podaci su informativne naravi.

(5) Podaci iz stavka 1. točke 2. ovoga članka nisu dostupni javnosti.

Pristup e-Bazi podataka

Članak 4.

Pristup e-Bazi podataka iz članka 3. stavka 1. točke 1. ovoga Pravilnika omogućuje se putem poveznice koja se objavljuje na mrežnoj stranici ministarstva.

Obveznik dostave i oblik dostave

Članak 5.

(1) Kolektivni ugovor ili njegovu promjenu dostavlja stranka kolektivnog ugovora koja je prva navedena u tom ugovoru, odnosno koja otkazuje kolektivni ugovor (u daljnjem tekstu: obveznik).

(2) Kolektivni ugovor ili njegova promjena dostavlja se putem Nacionalnog identifikacijskog i autentifikacijskog sustava (dalje u tekstu: NIAS), na temelju vjerodajnice koja ima najmanje značajnu razinu sigurnosti.

(3) Na mrežnoj stranici ministarstva objavit će se tehničke upute za postupanje vezane uz dostavu kolektivnih ugovora i korištenje NIAS-a.

(4) Obveznik iz stavka 1. ovoga članka je dužan dostaviti kolektivni ugovor i svaku njegovu promjenu u strojno čitljivom obliku.

(5) Obveznik iz stavka 1. ovoga članka dužan je, prilikom dostave kolektivnog ugovora, u e-Bazu podataka unijeti sljedeće podatke:

1. puni naziv kolektivnog ugovora

2. razinu na kojoj je sklopljen kolektivni ugovor

3. puni naziv stranaka kolektivnog ugovora

4. djelatnost u koju je prema Nacionalnoj klasifikaciji djelatnosti razvrstan poslodavac

5. vrijeme na koje se sklapa kolektivni ugovor, odnosno datum ili trenutak početka važenja i datum ili trenutak prestanka važenja kolektivnog ugovora ili njegove promjene.

(6) Podaci iz stavka 5. ovoga članka moraju biti uneseni točno, potpuno i istinito.

Evidencija kolektivnog ugovora

Članak 6.

(1) Nakon zaprimanja kolektivnog ugovora ili njegove promjene na evidenciju, primitak će biti potvrđen ako je dostava potpuna i uredna te će se automatski dodijeliti evidencijski broj kolektivnom ugovoru odnosno podbroj promjeni kolektivnog ugovora, o čemu će stranka zaprimiti obavijest u korisničkom pretincu stranke koji je otvoren u elektroničkom sustavu evidencije kolektivnih ugovora.

(2) Ako dostava kolektivnog ugovora ili njegove promjene nije uredna odnosno ima nedostatke, primitak neće biti potvrđen i neće se dodijeliti evidencijski broj, već će se stranci u korisnički pretinac dostaviti obavijest o potrebi ispravka odnosno ponovne dostave nakon ispravljanja nedostataka zbog kojih dostava nije uredna.

(3) Evidencijski broj koji se dodjeljuje kolektivnom ugovoru sastoji se od broja koji predstavlja godinu evidencije kolektivnog ugovora te odgovarajućeg rednog broja u toj godini.

(4) Podbroj koji se dodjeljuje promjeni kolektivnog ugovora koja se evidentira sastoji se od evidencijskog broja osnovnog kolektivnog ugovora, slova »A« te odgovarajućeg rednog broja promjene.

(5) Dostava kolektivnog ugovora ili njegove promjene smatra se urednom, odnosno izvršenom, u trenutku kada obveznik u korisnički pretinac zaprimi obavijest o dodjeli evidencijskog broja.

Dostupnost kolektivnog ugovora

Članak 7.

(1) Kolektivni ugovor ili njegova promjena učinit će se javno dostupnim u e-Bazi podataka iz članka 3. stavka 1. točke 1. ovoga Pravilnika najkasnije mjesec dana od dana dodjele evidencijskog broja.

(2) Kolektivni ugovori i njihove promjene koji su upisani su u evidenciju kolektivnih ugovora prema podzakonskim aktima iz članka 9. stavka 1 ovoga Pravilnika, bit će javno dostupni u e-Bazi podataka.

(3) Propust da se kolektivni ugovor ili njegova promjena učini javno dostupnim u roku iz stavka 1. ovoga članka, ne utječe na važenje kolektivnog ugovora i nastanak prava i obveza stranaka koje proizlaze iz tog ugovora.

Prijelazne i završne odredbe

Članak 8.

(1) Stupanjem na snagu ovog Pravilnika prestaje važiti Pravilnik o postupku dostave i načinu vođenja evidencije kolektivnih ugovora (»Narodne novine«, broj 32/15. i 13/20.) te Pravilnik o načinu objave kolektivnih ugovora (»Narodne novine«, broj 146/14.).

(2) Postupci evidencije kolektivnih ugovora započeti prije stupanja na snagu ovoga Pravilnika dovršit će se prema odredbama Pravilnika o postupku dostave i načinu vođenja evidencije kolektivnih ugovora (»Narodne novine«, broj 32/15. i 13/20.) te Pravilnika o načinu objave kolektivnih ugovora (»Narodne novine«, broj 146/14.).

Stupanje na snagu

Članak 9.

Ovaj Pravilnik objavit će se u »Narodnim novinama«, a stupa na snagu 1. rujna 2025.

Klasa: 011-02/25-01/22

Urbroj: 524-03-02-01/1-25-2

Zagreb, 27. svibnja 2025.

Ministar
 Marin Piletić, v. r.